Marian Zazeela

Marian Zazeela (15. huhtikuuta 1940, New York – 28. maaliskuuta 2024 New York) oli New Yorkissa asunut yhdysvaltalainen kuvataiteilija ja muusikko. Hänen tuotantoonsa kuuluu muun muassa abstrakteja maalauksia, piirroksia, grafiikkaa, valotaidetta sekä veistoksia ja installaatioita. 1960-luvulta lähtien hän toimi musiikkikollektiivi Theater of Eternal Musicissa. Hän on tehnyt yhteistyötä etenkin minimalistisäveltäjä La Monte Youngin kanssa.
Elämä ja tuotanto.
New Yorkissa syntynyt ja Bronxissa kasvanut Zazeela kävi taide- ja musiikkilukion New Yorkissa ja siirtyi sitten opiskelemaan maalausta Vermontiin Bennington Collegeen, josta hän valmistui vuonna 1960. Zazeela teki abstrakteja maalauksia ja piirustuksia kalligrafisella tyylillä ja laittoi niitä esille muun muassa yksityisnäyttelyynsä New Yorkissa 1962. Kalligrafiset teokset antoivat lähtökohdan myös hänen vuodesta 1962 lähtien valmistamille valotaideteoksilleen.
Pian valmistumisensa jälkeen Zazeela palasi New York Cityyn, jonka taiteilijayhteisöissä hän tutustui muun muassa underground-elokuvia tehneeseen Jack Smithiin. Zazeela esiintyi Smithin elokuvassa "Liekehtivät olennot" (1963) ja toteutti siihen lopputekstit. Zazeela toimi mallina myös Smithin elokuvaa edeltäneessä valokuvakirjassa "The Beautiful book" (1962) ja suunnitteli kirjaan kannen. Hän osallistui myös ensimmäisen aviomiehensä, journalisti Marc Schleiferin toimittamaan "Kulchur"-taidelehteen, jota avustivat myös runoilija Robert Creeley, kuvataiteilija Franz Kline ja runoilija-näytelmäkirjailija LeRoi Jones. Zazeelan tuttavapiiriin New Yorkissa kuului myös Fluxus-liikkeen taiteilijoita kuten Yoko Ono. Hän oli myös yksi Andy Warholin "Screen Tests" -elokuvasarjan (1964) kuvauskohteista. 
Vuonna 1962 Zazeela tutustui säveltäjä La Monte Youngiin, jonka kanssa hän avioitui ja teki tiiviisti yhteistyötä. Hän toimi vokalistina vuonna 1962 perustetussa kokoonpanossa Theatre of Eternal Music, johon alunperin kuului Zazeelan ja Youngin lisäksi videotaiteilija ja muusikko Tony Conrad sekä runoilija, perkussionisti ja Velvet Underground -yhtyeessä toiminut Angus MacLise. Myöhemmin kokoonpanossa toimi monia muita jäseniä, kuten minimalistimuusikko Terry Riley ja muusikko John Cale. Theatre of Eternal Music yhdisteli esityksissään elementtejä intialaisesta musiikista ja jazz-improvisaatiota ja esiintyi myös taidegallerioissa. Vuodesta 1965 Zazeela toteutti ryhmän esityksiin valoprojisointeja, joille hän kutsuimyöhemmin nimellä "Ornamental Lightyears Tracery." 
Yhdessä Youngin kanssa Zazeela teki myös immersiivisen valo- ja ääni-installaation "Dream House," jossa Zazeelan veistokset yhdistyivät Youngin Rayna-syntetisaattorilla tehtyihin sävellyksiin. Ensimmäisen toteutuksensa teos sai vuonna 1969. Yksi installaation versioista on pysyvästi esillä 275 Church Streetillä New Zorkissa.
Vuonna 1970 Zazeela alkoi opiskella klassista intialaista musiikkia Pandit Pran Nathin opissa ja seurasi häntä sittemmin lukuisiin konsertteihin eri puolille maailmaa. Zazeelan tuotantoon kuuluu myös julisteita ja levynkansitaidetta. Hän on luonnehtinut taiteellista työskentelyään ”rajataiteeksi” ("borderline art"), joka haastaa totunnaisia rajoja kuvataiteen ja soveltavan taiteen välillä.
Zazeela kuoli 83-vuoden iässä vuonna 2024. Vasta viimeisinä elinvuosinaan Zazeelan piirroksia oli esillä Dia Beacon-galleriassa New Yorkissa, Tate Liverpoolissa, Pariisin Pompidou-keskuksessa sekä Venetsian biennaalissa. Keväällä 2024 hänen piirroksiaan laitettiin esille "Dream Lines -"muistonäyttelyyn New Yorkissa.